29. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 359 της 30 Μαΐου/10 Ιουν. 1969 (ΦΕΚ Α΄  106) Περί συστάσεως, συνθέσεως κλπ. Υπηρεσιακού Συμβουλίου Βοηθητικού Διδακτικού Προσωπικού της Παντείου Ανωτάτης Σχολής Πολιτικών Επιστημών. Έχοντες υπ’ όψει: 1)το άρθρ. 14 (παρ. 1 και 2) του Α.Ν. 553/1968 «περί του Βοηθητικού Διδακτικού Προσωπικού των Ανωτάτων Εκπαιδευτικών Ιδρυμάτων», 2)την γνώμην της Συγκλήτου της Παντείου Ανωτάτης Σχολής Πολιτικών Επιστημών (συνεδρία 18.11.1968) και 3)την υπ’ αριθ. 258/1969 γνωμοδότησιν του Συμβουλίου της Επικρατείας, προτάσει του Ημετέρου επί της Εθνικής Παιδείας και Θρησκευμάτων Υπουργού, απεφασίσαμεν και διατάσσομεν: Άρθρον μόνον.-1.Συνιστάται παρά τη Παντείω Ανωτάτη Σχολή Πολιτικών Επιστημών Υπηρεσιακόν Συμβούλιον Βοηθητικού Διδακτικού Προσωπικού αποτελούμενον εκ των μελών της Συγκλήτου αυτής. 2.Πρόεδρος και Αντιπρόεδρος του Συμβουλίου ορίζονται αντιστοίχως ο Πρύτανις και ο Προπρύτανις της Σχολής. Ο Γραμματεύς αυτού ορίζεται υπό του Πρυτάνεως δια πράξεως αυτού. 3.Η αρμοδιότης του Υπηρεσιακού τούτου Συμβουλίου ανάγεται εις παν θέμα αφορών εις την υπηρεσιακήν κατάστασιν του Βοηθητικού Προσωπικού της Σχολής. 4.Δια την λειτουργίαν του Συμβουλίου τούτου εφαρμόζονται κατ’ αναλογίαν τα εκάστοτε ισχύοντα και δια το Υπηρεσιακόν Συμβούλιον Διοικητικού Προσωπικού της Σχολής ταύτης. Εις τον αυτόν επί της Εθνικής Παιδείας και Θρησκευμάτων Υπουργόν, ανατίθεμεν την δημοσίευσιν και εκτέλεσιν του παρόντος Δ/τος. 